पाएं अपने शहर की ताज़ा ख़बरें और फ्री ई-पेपरडाउनलोड करें
अमृतसर/वेरका. श्री गुरु रामदास इंस्टीट्यूट ऑफ मेडिकल साइंसेज में दाखिला दिलाने के नाम पर बच्चों के अभिभावकों से करीब ६७.५० लाख हथियार के बल पर लूट लिए गए। विरोध करने पर बदमाशों ने एक अभिभावक को पिस्तौल मारकर घायल कर दिया। इंस्टीट्यूट में दाखिला दिलाने के संबंध में अखबारों में विज्ञापन दिया गया था। अभिभावकों ने इसमें दिए गए नंबर पर संपर्क किया।
फोन उठाने वाले व्यक्ति ने अभिभावकों को शनिवार को इंस्टीट्यूट के सामने स्थित एक रेस्तरां में पैसे लेकर बुलाया गया। इस दौरान तीन हथियारबंद समेत चार बदमाश अभिभावकों से हथियारों के बल पर पैसे लूटकर फरार हो गए। वारदात की सूचना मिलते ही पुलिस कमिश्नर राम सिंह, डीसीपी डा. कौस्तुभ शर्मा, एडीसीपी सिटी-वन शैलेंदर सिंह और एसीपी बलजीत सिंह मौके पर पहुंचे।
विरोध करने पर घायल किया : वरुण ने शनिवार सुबह सभी अभिभावकों को इंस्टीट्यूट के सामने स्थित एक रेस्तरां में पहुंचने को कहा। सभी लोग दोपहर रेस्तरां में पहुंच गए। वरुण उन्हें रेस्तरां में बैठाकर इंस्टीट्यूट के अंदर चला गया। एक घंटे बाद लौटकर उसने सभी को पैसे एक ब्रीफकेस में डालने को कहा। सभी अभिभावकों ने ब्रीफकेस में रुपए डाल दिए। थोड़ी देर बाद तीन हथियारबंद बदमाश रेस्तरां पहुंचे और पिस्तौल दिखाकर ब्रीफकेस देने के लिए कहा। इनमें से एक डॉक्टर ने विरोध जताया तो लुटेरों ने उसे पिस्तौल मारकर घायल कर दिया। उसके बाद वे लोग ब्रीफकेस छीनकर ग्रे रंग की इनोवा पीबी-02 यूके 0057 में बैठकर फरार हो गए। वरुण भी उनके साथ ही गाड़ी में भाग निकला। पुलिस कमिश्नर राम सिंह का कहना है कि मुख्य आरोपी की पहचान हो गई है। उसे जल्द ही दबोच लिया जाएगा।
ऐसे बिछाया जाल
कंग ग्लोबल इंस्टीट्यूट ऑफ एजुकेशन की तरफ से विज्ञापन देकर इंस्टीट्यूट में दाखिले का दावा किया था। विभिन्न शहरों के लोगों ने संपर्क किया। विज्ञापन देने वाले ने खुद का नाम वरुण गुप्ता बताया। बहादुर कुमार, परमिंदर जीत, सहित १० लोग वरुण के झांसे में आ गए। वरुण ने इन लोगों को 22 से 35 लाख लेकर अमृतसर आने को कहा और फिर वारदात को अंजाम दिया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn